“หุ้นเอเชีย” เปิดลบ หวั่น “เฟด” ขึ้นดอกเบี้ยเชิงรุก หลังจ้างงานสหรัฐแกร่ง
ตลาดหุ้นเอเชีย เปิดลบ กังวลเฟดเดินหน้าขึ้นดอกเบี้ย หลังตัวเลขจ้างงานสหรัฐพุ่งขึ้น 517,000 ตำแหน่งในเดือนม.ค. อัตราว่างงานลดลงสู่ระดับ 3.4% 
ตลาดหุ้นเอเชีย เปิดลบ กังวลเฟดเดินหน้าขึ้นดอกเบี้ย หลังตัวเลขจ้างงานสหรัฐพุ่งขึ้น 517,000 ตำแหน่งในเดือนม.ค. อัตราว่างงานลดลงสู่ระดับ 3.4%
6 ก.พ. 2566

ผู้สื่อข่าวรายงานว่า ตลาดหุ้นเอเชียเปิดลบเป็นส่วนใหญ่ในวันนี้ เนื่องจากนักลงทุนกังวลว่าตัวเลขจ้างงานที่แข็งแกร่งเกินคาดจะผลักดันให้ธนาคารกลางสหรัฐ (เฟด) เดินหน้าปรับขึ้นอัตราดอกเบี้ยเพื่อควบคุมเงินเฟ้อ
ดัชนีฮั่งเส็งตลาดหุ้นฮ่องกงเปิดที่ระดับ 21,349.17 จุด ร่วงลง 311.3 จุด หรือ -1.43% ขณะที่ดัชนีเซี่ยงไฮ้คอมโพสิตตลาดหุ้นจีนเปิดที่ระดับ 3,244.70 จุด ลดลง 18.71 จุด หรือ -0.57% ส่วนดัชนีตลาดหุ้นเกาหลีใต้เปิดลบ 0.4% และดัชนีตลาดหุ้นออสตเรเลียเปิดปรับตัวลง 0.15%
อย่างไรก็ดี ดัชนีนิกเกอิตลาดหุ้นโตเกียวเปิดที่ระดับ 27,764.66 จุด เพิ่มขึ้น 255.2 จุด หรือ +0.92% เนื่องจากการอ่อนค่าของเงินเยนช่วยหนุนหุ้นกลุ่มส่งออก
โดยกระทรวงแรงงานสหรัฐเปิดเผยในวันศุกร์ว่า ตัวเลขการจ้างงานนอกภาคเกษตรพุ่งขึ้น 517,000 ตำแหน่งในเดือนม.ค. ซึ่งเป็นระดับสูงสุดนับตั้งแต่เดือนก.ค. 2565 และสูงกว่าที่นักวิเคราะห์คาดการณ์ที่ระดับ 185,000 ตำแหน่ง
ขณะที่อัตราการว่างงานลดลงสู่ระดับ 3.4% ซึ่งเป็นระดับต่ำสุดนับตั้งแต่เดือนพ.ค. 2512 และต่ำกว่าที่นักวิเคราะห์คาดการณ์ที่ระดับ 3.6%
ทั้งนี้หลังการเปิดเผยตัวเลขการจ้างงานของสหรัฐเมื่อวันศุกร์ FedWatch Tool ของ CME Group บ่งชี้ว่า นักลงทุนคาดว่า เฟดจะปรับขึ้นอัตราดอกเบี้ย 0.25% อีก 2 ครั้ง ในการประชุมเดือนมี.ค. และเดือนพ.ค. สู่ระดับสูงสุดที่ 5.00-5.25% ก่อนที่เฟดจะคงอัตราดอกเบี้ยที่ระดับดังกล่าว